**การศึกษาวิเคราะห์จริยธรรมของนักการเมืองไทยตามกฎหมายรัฐธรรมนูญ**

**An analytical study of Thai politicians’ ethics according to the constitution**

*พลธรรม ปันต๊ะ[[1]](#footnote-1)\**

*Pontham Panta*

*E-mail ponth-st5@gmail.com*

**บทคัดย่อ**

บทความวิจัยนี้ มีวัตถุประสงค์ 3 ประการ 1) เพื่อศึกษาหลักและความสำคัญของกฎหมายรัฐธรรมนูญไทย 2) เพื่อศึกษาจริยธรรมของนักการเมืองตามหลักพุทธปรัชญา และ 3) เพื่อวิเคราะห์จริยธรรมของนักการเมืองไทยตามกฎหมายรัฐธรรมนูญ รวมถึง การศึกษาวิเคราะห์ กลไก ระบบการบังคับใช้จริยธรรมนักการเมืองไทยตามรัฐธรรมนูญนั้นว่ามี ประสิทธิภาพและประสิทธิผลมากน้อยเพียงใด การศึกษาวิจัยนี้เป็นการวิจัยเชิงคุณภาพ เน้นการวิจัยเอกสาร ศึกษาค้นคว้าข้อมูลจากพระไตรปิฎก หนังสือ ตำราวิชาการ งานวิจัย สารนิพนธ์ วิทยานิพนธ์ เรื่องจริยธรรมนักการเมืองไทยตามกฎหมายรัฐธรรมนูญ

ผลการวิจัยพบว่านักการเมืองไทยทราบถึงบทบัญญัติของกฎหมายรัฐธรรมนูญเพราะได้มีการประกาศในราชกิจจานุเบกษา อีกทั้งนักการเมืองไทยส่วนใหญ่เป็นพุทธศาสนิกชน รู้และเข้าใจกฎหมาย ประมวลจริยธรรมของผู้ดำรงตำแหน่งทางการเมือง สภาพปัญหาและอุปสรรคของการบังคับใช้จริยธรรมของนักการเมืองและกฎหมาย คือ (1) นักการเมืองไทยไม่ค่อยเคารพกฎหมายและจริยธรรม อย่างแท้จริงกล่าวคือการนำไปปฏิบัตินั้นยังมีจำนวนน้อย และ (2) กลไก ระบบ การบังคับทางจริยธรรมและกฎหมายยังไม่มีประสิทธิภาพ ทั้งๆ ที่นักการเมืองเป็นวิชาชีพที่สำคัญและมีบทบาทอย่างสูงต่อสังคมและประเทศ

**คำสำคัญ** : วิเคราะห์จริยธรรม, นักการเมืองไทย, กฎหมายรัฐธรรมนูญ

**Abstract**

The objectives of this research were aimed 1) to study the principle and significance of Thai constitutional law, 2) to study the ethics of politicians according to the principles of Buddhist Philosophy, and 3) to analyze the ethics of Thai politicians according to constitutional law, including the analysis of mechanism and enforcement of the Thai politicians’ ethics according to the above mentioned Constitution to see how much it is efficient and effective. It is a qualitative research based on documentary study of the Tipitaka, texts, research works and theses regarding the Thai politicians’ ethics according to the constitutional law.

Results of the study showed that he politicians did know the constitutional law because they have been promulgated in the government gazette. Additionally, the majority of politicians are Buddhists knowing. The problems and obstacles in enforcing the politicians’ ethics and law were that (1) the politicians hardly respect the law, that is to say, they put it into practice a little, and (2) the mechanism and process of ethics enforcement was not efficient though the politics is a profession and the politicians executed an important role to society and the country at large.

**Keywords:** Analytical ethics , Thai politicians, The constitution

**บทนำ**

การเมือง (Politics) เป็นกิจกรรมที่ใช้ทั้งศาสตร์และศิลป์เพื่อดำเนินภารกิจของรัฐโดยใช้อำนาจอธิปไตยของรัฐ เพื่อให้ประชากรของรัฐมีความผาสุก (ทินพันธ์ นาคะตะ, 2541, : 63-64) นักการเมือง (Politician) มีพันธกิจที่สำคัญคือดำเนินกิจกรรมทางการเมือง เพื่อให้ประชาชนมีชีวิตความเป็นอยู่ในสังคม ดำเนินไปภายใต้การปกครองโดยกฎหมายหรือหลักนิติธรรม (Rule of Law) กฎหมายและศาสนาจึงมีความสัมพันธ์กันอย่างใกล้ชิด กฎหมายและศาสนามีพันธะกิจที่สำคัญต่อสังคมคือทำให้สังคมมีความสงบเรียบร้อยและประชาชนมีศีลธรรมอันดี จนมีสำนวนกฎหมายว่า “ความสงบเรียบร้อยและศีลธรรมอันดีของประชาชน” ธานินทร์ กรัยวิเชียร (2551) ได้กล่าวไว้ว่า สภาพสังคม เศรษฐกิจ การเมืองการปกครองของไทยมีแนวโน้ม ที่อาจจะขาดเสถียรภาพ เพราะมีผู้ที่ดำรงตำแหน่งทางการเมืองและผู้บริหารบ้านเมืองบางราย ไม่มีคุณธรรม จริยธรรม ไม่เกรงกลัว ไม่เคารพ ไม่ประพฤติปฏิบัติตามกฎหมาย ไม่เกรงกลัวละอายต่อบาปตามหลักพระพุทธศาสนา ซื้อสิทธิขายเสียง ทุจริตคอรัปชั่น ประพฤติมิชอบต่อหน้าที่ การบริหารจัดการบ้านเมืองไม่เกิดธรรมาภิบาล สังคมไม่สงบร่มเย็น ไม่มีสันติสุข รายได้ประชาชนลดลง หนี้สินเพิ่มขึ้น ไม่มีความปลอดภัยในชีวิตและทรัพย์สิน ปัญหาอาชญากรรม การใช้ความรุนแรงและยาเสพติดเพิ่มขึ้น ก่อให้เกิดความเสียหายทั้งในประเทศและต่างประเทศ ปัญหาเรื่อง จริยธรรมของผู้ดำรงตำแหน่งทางการเมืองและเจ้าหน้าที่ของรัฐ เป็นเรื่องที่สำคัญที่สุดเรื่องหนึ่งในปัจจุบัน และไม่มีปัญหาใดที่ประชาชนคนส่วนใหญ่สนใจและห่วงใยมากไปกว่านี้ ดังนั้นผู้วิจัยจึงมีความสนใจที่จะศึกษาวิเคราะห์เปรียบเทียบจริยธรรมของนักการเมืองไทยตามกฎหมายรัฐธรรมนูญ ในการบริหารจัดการบ้านเมือง การประพฤติ ปฏิบัติของผู้ดำรงตำแหน่งทางการเมือง ผู้ปกครอง ผู้บริหาร เพื่อการนำ การดำรงอยู่ของสังคม

**วัตถุประสงค์ของการวิจัย**

1. เพื่อศึกษาหลักและความสำคัญของรัฐธรรมนูญไทย

2. เพื่อศึกษาจริยธรรมของนักการเมืองตามหลักพุทธปรัชญา

3. เพื่อวิเคราะห์จริยธรรมของนักการเมืองไทยตามกฎหมายรัฐธรรมนูญ และอนุบัญญัติที่เกี่ยวข้อง

**วิธีดำเนินการวิจัย**

การวิจัยเชิงคุณภาพครั้งนี้ เป็นการวิจัยเอกสาร (Documentary Research) โดยการศึกษาข้อมูลปฐมภูมิ (Primary Sources) คือพระไตรปิฎกและกฎหมาย ที่เกี่ยวกับจริยธรรมนักการเมืองไทยตามกฎหมายรัฐธรรมนูญ อาทิ ประมวลจริยธรรมของผู้ดำรงตำแหน่งทางการเมือง สมาชิกสภาผู้แทนราษฎร สมาชิกวุฒิสภา สมาชิกองค์กรปกครองส่วนท้องถิ่น ประมวลจริยธรรมของผู้ดำรงตำแหน่งทางการเมืองเท่าที่มีอยู่ และและ เอกสารทุติยภูมิ (Secondary Sources) ที่ผู้วิจัยสนใจได้ศึกษา อาทิ อรรถกถา ฎีกา คำอธิบาย ข่าวของสื่อสารมวลชน รวมตลอดถึงคำพิพากษาของศาลปกครอง ศาลฎีกาแผนกคดีอาญาผู้ดำรงตำแหน่งทางการเมืองรวมถึงคำวินิจฉัยของ กกต. องค์กรอื่นๆ ในฐานะเป็นข้อเท็จจริงทางจริยธรรม (Ethical Facts)

ขอบเขตเนื้อหา การวิจัยครั้งนี้ประกอบด้วยประเด็นต่อไปนี้

1. ศึกษาหลักและความสำคัญของกฎหมายรัฐธรรมนูญไทย

2. ศึกษาจริยธรรมของผู้ดำรงตำแหน่งทางการเมืองตามหลักพุทธปรัชญา

3. ศึกษาวิเคราะห์จริยธรรมของนักการเมืองไทยตามกฎหมายรัฐธรรมนูญและอนุบัญญัติที่เกี่ยวข้อง

การนำเสนอผลการศึกษาวิจัย ใช้การพรรณนาตามประเด็นที่กำหนด ที่ได้กล่าวถึงตามทฤษฎีและแนวคิดที่ต้องการศึกษาวิจัย

## ผลการศึกษาวิจัย

ข้อเท็จจริงในสังคมการเมืองไทยทียอมรับกันโดยทั่วไปเป็นสังคมระบบอุปถัมภ์ ประกอบกับการที่นักการเมืองไทยทั้งในระดับประเทศและในระดับท้องถิ่นไม่เคารพกฎหมาย ไม่มีศีลธรรม นักการเมืองไม่เคารพกฎหมายตั้งแต่การเลือกตั้ง เช่น การซื้อสิทธิผู้มีสิทธิออกเสียงเลือกตั้ง กลั่นแกล้งคู่แข่งผู้รับสมัครรับเลือกตั้ง การลอบสังหารหัวคะแนน หรือคู่แข่งผู้รับสมัครรับเลือกตั้ง การปฏิบัติหน้าที่ในรัฐสภา เช่น มีการขายเสียง หรือทุจริตในตำแหน่งหน้าที่อื่น เป็นเหตุให้รัฐเสียหาย การปกครองไม่มีเสถียรภาพ

การศึกษาครั้งนี้ เพื่อวิเคราะห์หลักจริยธรรมนักการเมืองไทยตามกฎหมายรัฐธรรมนูญแห่งราชอาณาจักรไทย กับ จริยธรรมของนักการเมืองตามหลักพุทธปรัชญา เปรียบเทียบกัน ผลปรากฏว่าประเทศไทย มีประชากรส่วนใหญ่นับถือพระพุทธศาสนา จึงพบว่าพระพุทธศาสนาหรือพุทธปรัชญามีกฎเกณฑ์ทางศีลธรรมครอบคลุม ถึงทั้งระบบการปกครอง คือ ธรรมาธิปไตย และในด้านศีลธรรมส่วนบุคคลนักการเมือง ก็มีกฎเกณฑ์ครอบคลุมถึงอยู่ อาทิ เบญจศีล เบญจธรรม ทศพิธราชธรรมฯ ส่วนในด้านกฎหมาย รัฐได้บัญญัติจริยธรรมของผู้ดำรงตำแหน่งทางการเมืองและเจ้าหน้าที่ของรัฐไว้ดังกล่าวข้างต้น และต่อมาได้มีกฎหมายลูกบท (อนุบัญญัติ) กำหนดข้อจริยธรรมที่นักการเมืองต้องยึดถือเคารพและปฏิบัติตาม ดังนั้น ผลในการศึกษาวิจัยครั้งนี้จึงสรุปได้ว่าหลักพุทธธรรม พุทธจริยศาสตร์เกี่ยวกับจริยธรรมนักการเมืองไทยและประมวลจริยธรรมของนักการเมืองตาม กฎหมายไทยที่เกี่ยวข้องกับนักการเมืองมีหลักเกณฑ์ที่ทันสมัยครบถ้วนสมบรูณ์ พอที่วิญญูชนจะเข้าใจและนำไปปฏิบัติได้ เพื่อให้เกิดความผาสุก ความสงบเรียบร้อย ความสันติสุข ความปรองดองสมานฉันท์และศีลธรรมอันดีในสังคมไทย

ปัจจุบันการเมืองไทยได้เดินทางเข้าสู่เส้นทางปฏิรูปแล้วกว่าครึ่งทาง สังคมไทยเราได้มีแนวทางหรือได้กำหนดมาตรการหลายประการ หลายด้านเพื่อที่ส่งเสริมทำให้นักการเมืองมีการพัฒนา ทางด้านคุณธรรมและจริยธรรมอย่างเป็นรูปธรรม มีความเจริญมั่นคงในอุดมการณ์ยิ่งขึ้นไป ไว้หลายประการ เช่น 1) มีการเปิดเผยทรัพย์สินต่อสาธารณะ 2) มีการแต่งตั้งสมุห์บัญชีเป็นผู้รับผิดชอบการเงินในการเลือกตั้ง 3) มีหลักฐานการรับและการจ่ายเงินในการเลือกตั้ง 4) มีการแสดงรายการค่าใช้จ่ายในการเลือกตั้ง 5) มีการยับยั้งการประกาศผลการเลือกตั้ง หากยังไม่โปร่งใสหรือมีการร้องเรียน 6) คณะกรรมการการเลือกตั้ง หรือ กกต.กำกับ ดูแลและกวดขันในการเลือกตั้งอย่างจริงจัง 7) รัฐสนับสนุนการเลือกตั้งแต่ละครั้งอย่างเพียงพอ และ 8) รัฐให้การสนับสนุนด้านการเงินแก่พรรคการเมืองโดยตรง ถ้านักการเมืองไทยดีมีจริยธรรม กลไกทางการเมือง สังคม การเมือง และประเทศไทยก็จะพัฒนาเจริญก้าวหน้า จริยธรรมของนักการเมืองจึงเป็นสิ่งสำคัญต้องเคารพและปฏิบัติตามด้วยความเคร่งครัดและจริงจัง

## อภิปรายผลการศึกษาวิจัย

จากการศึกษาวิจัยพบว่ารัฐธรรมนูญ มีเจตนารมณ์ที่จะบัญญัติสถาปนาระบอบการปกครองแบบประชาธิปไตยอันมีพระมหากษัตริย์ทรงเป็นพระประมุข เพื่อความยุติธรรมแก่สังคม รัฐธรรมนูญฉบับปัจจุบันได้พยายามที่จะปฏิรูปนักการเมือง และ ปฏิรูปการเมืองให้สำเร็จลุล่วง ผู้ศึกษาวิจัยมีความเห็นว่าบทบัญญัติของรัฐธรรมนูญไม่ใช่สิ่งที่ก่อให้เกิดปัญหาหรือวิกฤติทางการเมือง ปัญหาดังกล่าวเกิดจาก ความประพฤติ พฤติกรรมอันไม่ถูกต้องชอบธรรมของนักการเมือง ประกอบทั้งประชาชนส่วนใหญ่ยังมีความรู้ความเข้าใจและมีวัฒนธรรมในการมีส่วนร่วมทางการเมืองอยู่ในเกณฑ์ที่ไม่น่าพอใจ โดยเฉพาะอย่างยิ่งการใช้สิทธิเลือกตั้ง ที่ประชาชนยังไม่ตระหนักถึงความสำคัญของสิทธิเลือกตั้งและอันตรายที่เกิดจาก การเลือกตั้งที่เห็นแก่อามิสสินจ้าง ความประพฤติอันไม่ถูกไม่ควรของนักการเมืองและประชาชน บทบัญญัติของรัฐธรรมนูญสามารถแก้ไขได้ เพราะรัฐธรรมนูญเป็นสิ่งที่มนุษย์สร้างขึ้น ทางแก้ที่ถูกต้อง ต้องแก้โดยการให้การศึกษาแก่ประชาชน เพื่อให้ประชาชนได้เกิดความเข้าใจอย่างถ่องแท้มีจิตสำนึกทางการเมืองและวัฒนะธรรมทางการเมืองในระบอบการปกครองประชาธิปไตยว่า ตนมีสิทธิ์อย่างไรมีหน้าที่อย่างไร มีความรับผิดชอบอย่างไร การใช้สิทธิการมีส่วนร่วมทางการเมืองอย่างไรจึงจะถูกต้องและเป็นผลดี รวมตลอดถึงจะต้องพยายามแก้พฤติกรรมทางการเมืองของนักการเมืองให้ถูกต้องชอบธรรม โดยให้นักการเมืองตระหนักว่าการอาสาประชาชนเข้ามาทำหน้าที่ทางการเมือง เป็นเรื่องของการเสียสละความสุขและผลประโยชน์ส่วนตน เพื่อช่วยเหลือให้ประชาชนพ้นทุกข์ มีชีวิตความเป็นอยู่ที่มั่นคง ปลอดภัยและเป็นธรรม มิใช่ใช้ตำแหน่ง อำนาจหน้าที่ที่ประชาชนไว้วางใจมอบให้มาแสวงหาผลประโยชน์ทุกรูปแบบให้แก่ตนเองและพวกพ้อง โดยไม่นำพาว่าประชาชนจะทุกข์ยากอย่างไร นักการเมืองที่ขาดอุดมการณ์ ขาดจริยธรรมและคุณธรรม ไม่ใส่ใจที่จะรับผิดชอบ ถึงเวลาเลือกตั้งครั้งใหม่ก็ไปใช้เล่ห์เพทุบายประการต่าง ๆ หลอกลวงประชาชน เพื่อประโยชน์ของตนเองต่อไป ถ้าวิถีชีวิตทางการเมืองของบ้านเมืองยังคงหมุนเวียนอยู่ในวงจรอุบาทว์เช่นนี้ การบัญญัติรัฐธรรมนูญใหม่ครั้งแล้วครั้งเล่า ก็ไม่สามารถช่วยทำให้การเมืองดีขึ้น หรือการปฏิรูปการเมืองโดยการแสวงหากติกาใหม่ ๆ แปลก ๆ มาบัญญัติไว้ในรัฐธรรมนูญ จะไม่ประสบความสำเร็จตามเป้าหมาย ถ้าเราไม่ปฏิรูปการเมืองให้ถูกวิถีทาง โดยการให้การศึกษา การเรียนรู้ในการใช้สิทธิ การมีส่วนร่วมทางการเมืองแก่ประชาชนอย่างถูกทาง และการแก้พฤติกรรมทางการเมืองของนักการเมืองให้ถูกทำนองคลองธรรม การสร้างความตระหนักและจิตสำนึกต่อจริยธรรมที่นักการเมืองพึงมีและพึงประพฤติ ตามพุทธปรัชญาและกฎหมาย และเห็นว่ามีข้อที่เห็นควรนำมาอภิปรายได้ดังนี้

1. นักการเมืองไม่มีสภาวิชาชีพการเมืองควบคุม

วิชาชีพนักการเมืองเป็นอาชีพที่มีความสำคัญมาก มีผลกระทบต่อรัฐและประชาชน เพราะเป็นผู้กำหนดนโยบาย ความเจริญรุ่งเรือง ความล่มจมของประเทศMax Weber มีความเห็นว่าการเมืองเป็นวิชาชีพ แต่ ในประเทศไทย การเมืองและนักการเมืองเป็นวิชาชีพเข้ามาง่ายเกินไป ทำให้ขาดฉันทะหรือจิตสำนึก ความตื่นตัวทางการเมืองที่ถูกต้อง ล้มลุกคลุกคลาน ขาดเสรีภาพตามรัฐธรรมนูญ ขาดเสถียรภาพ ขาดองค์กรวิชาชีพ ทำให้การพัฒนาไม่เป็นไปตามเป้าหมายและอุดมการณ์แห่งวิชาชีพ จึงทำให้การเมืองไทยไม่พัฒนา ไม่ก้าวหน้า ส่วนนี้เป็นเอกลักษณ์สังคมการเมืองไทยที่ไม่เหมือนกับประเทศใดในโลกที่มีการปกครองระบอบประชาธิปไตยเหมือนกัน

วิชาชีพจักต้องมีองค์กรวิชาชีพควบคุม เช่น นักกฎหมาย แพทย์ นักบัญชี สถาปนิก วิศวกร นักบวช ครูฯ องค์กรเหล่านี้มีสภาวิชาชีพแทบทั้งสิ้น แต่นักการเมืองไม่มีองค์กรสภาวิชาชีพคัดเลือกสมาชิก ควบคุมสมาชิกที่มีประสิทธิภาพ แต่อย่างใด มีเพียงแต่พรรคการเมือง สภาหรือองค์กรทางการเมืองคือรัฐสภา สภาผู้แทนราษฎร วุฒิสภา สภาจังหวัด สภาเทศบาล สภาตำบล เท่านั้น ซึ่งเป็นองค์กรควบคุมการปฏิบัติงาน มิใช่สภาวิชาชีพโดยตรง และในทางการเมืองของไทย สภาเหล่านี้มิใช่สภาองค์กรที่ถาวร เพราะอาจจะสลายกลุ่ม ยุบ ยกเลิกโดยการปฏิวัติรัฐประหารได้ตลอดเวลา

นักกฎหมาย มีเนติบัณฑิตยสภาเป็นองค์กรกลางทางวิชาชีพผู้ที่จะประกอบวิชาชีพกฎหมายโดยแท้(par excellence legal profession) เช่น ทนายความ อัยการ ผู้พิพากษา โดยหลักการจักต้องเป็นสมาชิกองค์กรนี้ แล้วก็มีองค์กรวิชาชีพเฉพาะทางดำเนินการควบคุมอีกชั้นหนึ่ง คือ สภาทนายความ (คณะกรรมการมรรยาท) คณะกรรมการอัยการ คณะกรรมการตุลาการศาลยุติธรรม การคัดเลือกเข้าเป็นสมาชิกองค์กรวิชาชีพในทางกฎหมายเช่นเนติบัณฑิตยสภานั้น จักต้องมีการตรวจสอบอย่างเข้มข้นละเอียดรอบคอบ จักต้องมีสามัญสมาชิกรับรองความประพฤติ แม้รับรองแล้วคณะกรรมการเนติบัณฑิตยสภาก็อาจมีมติไม่ให้รับสมัครเป็นสมาชิกได้ ซึ่งก็หมายความว่าผู้นั้นจักหมดโอกาสในการประกอบวิชาชีพนักกฎหมายโดยแท้คือ ทนายความ อัยการ และผู้พิพากษาโดยอัตโนมัติเพราะขาดคุณสมบัติตามกฎหมายที่จะประกอบวิชาชีพนั้นๆ

2. นักการเมืองไทยไม่มีความรับผิดทางวิชาชีพ(Professional Responsibility)และไม่มีความรับผิดทางวินัย ซึ่งแตกต่างจากวิชาชีพอื่นๆ เช่น วิชาชีพข้าราชการ วิชาชีพแพทย์ นักบัญชี วิศวกร สถาปนิกซึ่งวิชาชีพ เหล่านี้มีโอกาสและความผิดที่อาจจะถูกลงโทษทางวินัย หรือถูกฟ้องร้องให้รับผิดได้ทั้งทางแพ่งและทางอาญา เมื่อกระทำการขัดต่อมาตรฐานวิชาชีพนั้นได้ เพิกถอนใบอนุญาต ลบชื่อออกจากการเป็นสมาชิก เมื่อสิ้นสมาชิกภาพก็หมายถึงการหมดทางทำมาหากินทีเดียวหมดทางประกอบอาชีพก็ได้เป็นที่อับอายขายหน้าของวงศ์ตระกูล จะทำให้นักการเมืองผู้ดำรงตำแหน่งทางการเมืองไม่กล้าที่จะประพฤติผิดจริยธรรมและจิตสำนึกคุณธรรมของวิญญูชน

3. นักการเมืองไทย มักเป็นผู้มีอิทธิพล นักเลง ผู้กระทำความผิดทางกฎหมาย เข้ามาสู่การเมืองเพื่อรักษาผลประโยชน์สถานะของตนเอง โดยใช้ระบบอุปถัมภ์หัวคะแนน ยากที่บัณฑิตและสุจริตชนจะเข้ามาแข่งขันในทางการเมืองได้ ไม่สามารถนำน้ำดีไล่น้ำเสียได้ ที่เป็นเช่นนี้อาจเป็นเพราะข้อบังคับพรรคการเมืองเกี่ยวกับวินัยและจริยธรรมไม่ดีพอ การบังคับใช้ไม่มีประสิทธิภาพ จึงทำให้เสมือนว่าในช่วงการหาเสียงเลือกตั้งพรรคการเมืองและนักการเมืองไม่มีจริยธรรมทางการเมือง มีการซื้อสิทธิขายเสียง ใส่ร้ายโจมตีผู้รับสมัครรับเลือกตั้ง คู่แข่งทางการเมือง โดยไม่คำนึงถึงจริยธรรมและคุณธรรมหรือบางกรณีอาจจะมีการลอบสังหารนักการเมืองคู่แข่งซึ่งสอดคล้องกับแนวคิดที่ว่าการเมืองเป็นเรื่องของอำนาจ ตัณหา เป็นเรื่องสกปรก

4. ประมวลจริยธรรมของนักการเมืองไทย มีการแบ่งกลุ่มบุคคลทางการเมืองมากเกินไปอาทิ สำหรับวุฒิสมาชิก สมาชิกสภา ผู้แทนราษฎร ของแต่ละองค์กรปกครองส่วนท้องถิ่น เทศบาล องค์การบริหารส่วนตำบล องค์การบริหารจังหวัด ประมวลจริยธรรมของนักการเมือง มีมาก เป็นการยากและลำบากที่ประชาชนและนักการเมืองจะศึกษาเข้าใจได้ง่าย ควรต้องมีประมวลจริยธรรมคู่มือการปฏิบัติและการใช้ สำหรับนักการเมืองที่เป็นหลักทั่วไปและมีสภาพบังคับที่เหมาะสมกับเหตุและพฤติกรรมของสังคมการเมืองร่วมสมัยด้วย

**ข้อเสนอแนะ**

**1.ข้อเสนอแนะเชิงนโยบาย**

จากผลการวิจัยที่พบว่า นักการเมืองไทยไม่มีคุณภาพ ไม่มีสภาวิชาชีพ ฉะนั้นรัฐบาล และรัฐสภา ควรกำหนดเป็นนโยบาย และบัญญัติกฎหมายเกี่ยวกับเรื่องดังต่อไปนี้

1.1 จัดตั้งสภาวิชาชีพนักการเมือง โดยนำพระราชบัญญัติ สภาพัฒนาการเมือง พ.ศ. 2551 มาแก้ไขปรับปรุงให้เป็นสภาวิชาชีพนักการเมือง บัญญัติให้นักการเมืองที่ประสงค์จะสมัครรับเลือกตั้ง ไม่ว่านักการเมืองท้องถิ่นหรือนักการเมืองระดับชาติต้องเป็นสมาชิกสภาวิชาชีพนักการเมืองและต้องได้รับอนุญาตมีใบประกอบวิชาชีพนักการเมือง การสมัครและทดสอบเพื่อขอรับใบอนุญาตประกอบวิชาชีพนักการเมือง ก็กำหนดคุณสมบัติระดับปานกลาง อาทิ ให้สมาชิกเขียนใบสมัครและบทความเกี่ยวกับฉันทะทางการเมือง อุดมการณ์ทางการเมืองและจริยธรรมนักการเมืองที่ดีในระบอบประชาธิปไตย ผลงานของสมาชิก ฯลฯไว้เป็นหลักฐานและให้สภาวิชาชีพนักการเมืองมีอำนาจหน้าที่ดูแลและลงโทษสมาชิกได้ เหมือนเช่นสภาวิชาชีพอื่น เช่น แพทยสภา เนติบัณฑิตยสภา เป็นต้น

1.2 แก้ไขสภาพบังคับทางกฎหมาย เรื่องการไม่ไปใช้สิทธิออกเสียงเลือกตั้งให้มีประสิทธิ ภาพเสริมสร้างระบบการศึกษาของชาติทั้งระบบการศึกษาในระบบ นอกระบบ การนำศาสนามาใช้ปลูกจิตสำนึกของเยาวชนให้มีประสิทธิภาพ ให้เยาวชนมีความตื่นตัวและสำนึกทางการเมือง คำนึงถึงประโยชน์ส่วนรวมมากกว่าส่วนตัวการปกครองในระบอบประชาธิปไตยที่มีพระมหากษัตริย์เป็นประมุขของไทย ยังนับว่าเป็นของใหม่สำหรับประชาชน เพราะไม่ต่อเนื่องถูกปฏิวัติรัฐประหาร ถูกข่มขู่ทางการเมือง และประชาชนยังขาดจิตสำนึกความตระหนักในทางการเมืองซึ่งแตกต่างกับประเทศในตะวันตกประชาชนมีการศึกษา และตื่นตัวในทางการเมืองสูง ข้อเท็จจริงในสังคัมระหว่างประเทศไทยและตะวันตกจึงมีอยู่เป็นอย่างมาก ทำให้การรับระบบกฎหมายและการปกครองในระบอบประชาธิปไตย (Reception or Transplantation of Legal and Democracy) จึงไม่ได้ผลจุดนี้จึงเป็นจุดอ่อนของสังคมไทย

1.3 แก้ไขปฏิรูปการเมืองไทย รัฐธรรมนูญแห่งราชอาณาจักรไทยให้เป็นประชาธิปไตยและกำหนดสภาวิชาชีพนักการเมืองไว้และให้ออกเป็นกฎหมายประกอบรัฐธรรมนูญว่าด้วยสภาวิชาชีพนักการเมือง บัญญัติเกี่ยวกับการรับสมาชิก อุดมการณ์ ฉันทะในทางการเมืองอย่างไร มีความรักชาติและประโยชน์สาธารณะไว้อย่างไร ให้ผู้สมัครเป็นสมาชิกแสดงวิสัยทัศน์เรียงความและส่งไว้เป็นหลักฐานต่อสภาวิชาชีพนักการเมือง ถ้าหากนักการเมืองกระทำผิดต่ออุดมการณ์ สัญญานี้ให้นำเอกสารเรียงความนี้มาประกอบการลงโทษทั้งทางวินัยและอาญา เพราะผิดสัญญาประชาคมต่อประชาชนซึ่งเป็นเจ้าของอำนาจอธิปไตย ให้สภาวิชาชีพนักการเมือง กำกับดูแลนักการเมืองให้มีประสิทธิภาพ หากประชาชนผู้ร้องเรียนไม่พอใจผลการตัดสินชี้ขาด ให้นำคดีขึ้นสู่ศาลปกครองได้ ขณะดำเนินคดีให้นักการเมืองยุติบทบาททางการเมืองจนกว่าศาลจะพิพากษาคดี

1.4 แก้ไขระบบกระบวนการยุติธรรมทางอาญาของไทยให้มีประสิทธิภาพ รวดเร็วกว่านี้ มิใช่สอบสวนเนิ่นนานจนคดีขาดอายุความ ประชาชนลืมเหตุการณ์ โดยให้พนักงานอัยการมีอำนาจสอบสวน ควบคุมการสอบสวน การชะลอการฟ้องและฟ้องร้องดังเช่นนานาอารยะประเทศ เช่น ญี่ปุ่น สาธารณรัฐเกาหลี เพราะมิเช่นนั้นอาจจะทำการดำเนินกระบวนยุติธรรมผิดพลาด ข้อเท็จจริงแห่งคดีถูกบิดเบือน กรณีพนักงานอัยการสั่งไม่ฟ้องจะต้องถูกตรวจสอบโดยองค์กรที่ประชาชนมีส่วนร่วมมาทำการตรวจสอบ และในชั้นการพิจารณาคดีของศาลนั้น กรณีคดีอุกฉกรรจ์ควรต้องนำระบบลูกขุนมาใช้ เพื่อให้ได้ข้อเท็จจริงที่แท้จริง กระบวนการยุติธรรมทางอาญาของไทยล้าสมัยมาก นับแต่ได้รับเอกราชทางศาล ถูกคณะรัฐประหาร เผด็จการแทรกแซงบิดเบือนจนเป็นระบบอำนาจนิยม ญี่ปุ่นและเกาหลีก็มีการปฏิรูปกระบวนการยุติธรรมทางอาญาให้ทันสมัยตลอดเวลา เช่นให้พนักงานอัยการควบคุมการสอบสวน ชะลอการฟ้องเพราะว่าอำนาจสอบสวนและฟ้องร้อง เป็นอันหนึ่งอันเดียวกัน นำระบบลูกขุนมาใช้ ทั้งนี้เพื่อให้การดำเนินคดีอาญามีประสิทธิภาพเป็นการข่มขู่ (Deterrence) มิให้นักการเมืองกระทำความผิด ทำให้การลงโทษมีประสิทธิภาพ

**2.** **ข้อเสนอแนะเพื่อการวิจัย**

2.1 ควรมีการศึกษาวิจัยเกี่ยวกับการเสริมสร้างระบบจริยธรรมคุณธรรมสำหรับ นักการเมือง ผู้ดำรงตำแหน่งทางการเมืองโดยนำหลักพุทธธรรม หรือปรัชญาทางพระพุทธศาสนามาประยุกต์ ในการดำรงตน การปฏิบัติหน้าที่ เป็นวาระแห่งชาติ

2.2 ควรมีการศึกษาวิจัยเกี่ยวกับกฎหมายพรรคการเมือง ในหัวข้อ ระบบกลั่นกรองการรับสมาชิกพรรคการเมือง การดำรงตนและการปฏิบัติหน้าที่ของสมชิกพรรคการเมือง ตามกฎหมายเพื่อการสร้างนักการเมืองรุ่นใหม่ ที่มีคุณภาพทั้งในทางกฎหมายและหลักธรรมในพระพุทธศาสนา

2.3 ควรมีการศึกษาวิจัยเกี่ยวกับความเป็นไปได้ในการจัดตั้งองค์กรสภาวิชาชีพนักการเมือง เพื่อให้มีประมวลจริยธรรมของนักการเมือง และคู่มือการปฏิบัติตามประมวลจริยธรรมของนักการเมือง ให้เป็นมาตรฐานเดียวกันทั่วประเทศ และให้สภาวิชาชีพนักการเมืองนี้วินิจฉัยชี้ขาดเกี่ยวกับคดีจริยธรรมของนักการเมือง เช่น การภาคทัณฑ์ การเพิกถอนสมาชิกภาพ หากมีการอุทธรณ์โต้แย้งก็ให้อุทธรณ์ไปยังศาลปกครองสูงสุด

2.4 ควรมีการศึกษาวิจัย หลักสูตร รูปแบบ กระบวนการในการอบรมจริยธรรมสำหรับนักการเมือง ผู้ดำรงตำแหน่งทางการเมือง เปรียบเทียบกับนานาอารยะประเทศ เพื่อจัดทำและการบังคับใช้ประมวลจริยธรรมของนักการเมือง ให้มีคุณภาพและประสิทธิภาพ

**แหล่งอ้างอิง**

ทินพันธ์ นาคะตะ. (2536). *การเมืองการบริหารไทย : ภาระของชาติ***.** (พิมพ์ครั้งที่ 2). กรุงเทพฯ: จุฬาลงกรณ์มหาวิทยาลัย.

ธานินทร์ กรัยวิเชียร. (2551).*จริยธรรมของผู้ดำรงตำแหน่งทางการเมืองและเจ้าหน้าที่ของรัฐ.* กรุงเทพฯ: อมรินทร์พริ้นติ้งแอนด์พับบลิชชิ่ง.

1. *\* นักศึกษา หลักสูตรศาสนศาสตรมหาบัณฑิต มหาวิทยาลัยมหามกุฏราชวิทยาลัย* [↑](#footnote-ref-1)